EIROPAS KOMISIJA Brisel?, 18.10.2016 COM(2016) 661 final KOMISIJAS ZIŅOJUMS EIROPAS PARLAMENTAM UN PADOMEI Komisijas 34. ikgadējais ziņojums Eiropas Parlamentam un Padomei par ES antidempinga, antisubsidēšanas un tirgus aizsardzības pasākumiem (2015. gads) {SWD(2016) 330 final}



KOMISIJAS ZIŅOJUMS EIROPAS PARLAMENTAM UN PADOMEI Komisijas 34. ikgadējais ziņojums Eiropas Parlamentam un Padomei par ES antidempinga, antisubsidēšanas un tirgus aizsardzības pasākumiem (2015. gads) Ievads Šis ir ziņojums par Eiropas Savienības antidempinga, antisubsidēšanas un tirgus aizsardzības pasākumiem 2015. gadā. To iesniedz Eiropas Parlamentam un Padomei saskaņā ar 23. pantu Eiropas Parlamenta un Padomes 2016. gada 8. jūnija Regulā (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis ("antidempinga pamatregula"), 34. pantu Eiropas Parlamenta un Padomes 2016. gada 8. jūnija Regulā (ES) 2016/1037 par aizsardzību pret subsidētu importu no valstīm, kas nav Eiropas Savienības dalībvalstis ("antisubsidēšanas pamatregula"), un 23. pantu Eiropas Parlamenta un Padomes 2015. gada 11. marta Regulā (ES) 2015/478 par kopīgiem importa noteikumiem. Antidempinga (AD), antisubsidēšanas (AS) un tirgus aizsardzības (TA) izmeklēšanas, kuras veic Komisija, notiek saskaņā ar minētajām regulām. Visaptverošs pārskats par esošajiem tiesību aktiem, terminoloģiju un procedūrām ir ietverts pievienotajā dienestu darba dokumentā. Šajā īsajā ziņojumā sniegts pārskats par pasākumiem tirdzniecības aizsardzības jomā Eiropas Savienībā 2015. gadā, un tāpat kā iepriekšējos gados to papildina Komisijas dienestu darba dokuments, kam pievienoti detalizēti pielikumi. Ziņojumā ievērota tāda pati kopējā struktūra kā dienestu darba dokumentā; abos šajos dokumentos izmantoti vieni un tie paši virsraksti, tādējādi nodrošinot iespēju viegli atrast plašāku informāciju. Šis ziņojums un darba dokuments ir arī publiski pieejams šajā tīmekļa vietnē: http://ec.europa.eu/trade/issues/respectrules/anti_dumping/legis/index_en.htm . 1.Pārskats par antidempinga, antisubsidēšanas un tirgus aizsardzības izmeklēšanām un pasākumiem 1.1.Vispārīga informācija Spēkā esošo pasākumu skaits ir nedaudz lielāks nekā iepriekšējā gadā, savukārt noritošo izmeklēšanu gada beigās bija tikpat daudz kā 2014. gada beigās. Lai gan jaunuzsākto lietu skaits nedaudz samazinājās, jaunuzsākto pārskatīšanu skaits bija ievērojami lielāks nekā 2014. gadā. Gandrīz ceturtā daļa šo pārskatīšanu attiecās uz pasākumu apiešanas gadījumiem. Eiropas Savienībā (ES) 2015. gada beigās bija spēkā 87 AD pasākumi un 11 AS pasākumi. 2015. gadā AD vai AS pasākumi attiecās uz 0,25% no kopējā importa ES. Sīkāks pārskats sniegts dienestu darba dokumentā, kas pievienots šim ziņojumam. Atsauces uz dienestu darba dokumenta pielikumiem ir nodaļu virsrakstos. 1.2.Jaunas izmeklēšanas (sk. A līdz E pielikumu un N pielikumu) 2015. gadā tika sāktas 14 jaunas izmeklēšanas. Pagaidu maksājumi tika noteikti desmit procedūrās. Vienpadsmit lietas tika izbeigtas, nosakot galīgos maksājumus. Trīs izmeklēšanas tika izbeigtas, nenosakot pasākumus. 1.3.Pārskatīšanas izmeklēšanas Pārskatīšanas izmeklēšanas vēl joprojām veido ievērojamu daļu Komisijas tirdzniecības aizsardzības dienestu darba. Dienestu darba dokumenta 2. tabulā sniegta statistikas informācija par 2011.–2015. gadu. 1.3.1.Termiņbeigu pārskatīšanas (sk. F pielikumu)

AD pamatregulas 11. panta 2. punktā un AS pamatregulas 18. pantā noteikts, ka pasākumi beidzas pēc pieciem gadiem, izņemot gadījumus, kad termiņbeigu pārskatīšanā tiek pierādīts, ka tos būtu jāturpina saglabāt sākotnējā veidā. 2015. gadā četri pasākumi pēc piecu gadu termiņa beidzās automātiski. 2015. gadā tika sāktas trīspadsmit termiņbeigu pārskatīšanas izmeklēšanas. Trīspadsmit termiņbeigu pārskatīšanas tika noslēgtas, apstiprinot maksājumus nākamajiem pieciem gadiem. Divas termiņbeigu pārskatīšanas noslēdzās ar to, ka pasākumi tika izbeigti. 1.3.2.Starpposma pārskatīšanas (sk. G pielikumu) Saskaņā ar AD pamatregulas 11. panta 3. punkta un AS pamatregulas 19. panta noteikumiem pasākumus var pārskatīt, kamēr tie ir spēkā. Pārskatīšanu var ierobežot, attiecinot to tikai uz dempinga/subsidēšanas vai kaitējuma aspektiem. Kopā 2015. gadā tika sāktas vienpadsmit starpposma pārskatīšanas. Sešas starpposma pārskatīšanas tika noslēgtas, apstiprinot vai grozot maksājumu. Neviena starpposma pārskatīšana nenoslēdzās ar to, ka pasākumi tika izbeigti. 1.3.3.“Citas” starpposma pārskatīšanas (sk. H pielikumu) Apskatāmajā periodā tika pabeigtas divas “citas” pārskatīšanas, proti, tādas, kas neatbilst AD pamatregulas 11. panta 3. punktam vai AS pamatregulas 19. pantam. Netika uzsākta neviena jauna šāda pārskatīšana. 1.3.4.Pārskatīšanas sakarā ar jauniem eksportētājiem (sk. I pielikumu) Saskaņā ar AD pamatregulas 11. panta 4. punktu un AS pamatregulas 20. pantu var veikt “jauna uzņēmuma” un “paātrināto” pārskatīšanu, lai noteiktu individuālo dempinga starpību vai individuālo kompensācijas maksājumu jauniem eksportētājiem, kuri atrodas attiecīgajā eksportētājvalstī un kuri izmeklēšanas periodā ražojumu nav eksportējuši. Šādiem eksportētājiem ir jāpierāda, ka tie patiešām ir jauni eksportētāji un ka tie faktiski sākuši eksportēt uz ES pēc izmeklēšanas perioda. Tad tiem var aprēķināt individuālo maksājumu, kas parasti ir mazāks par valsts mēroga maksājumu. 2015. gadā tika sākta viena pārskatīšana sakarā ar jauniem eksportētājiem, bet viena šāda pārskatīšana tika pabeigta. 1.3.5.Absorbcijas izmeklēšanas (sk. J pielikumu) Ja ir pietiekama informācija, kas liecina, ka pēc sākotnējās izmeklēšanas perioda un pirms vai pēc pasākumu noteikšanas eksporta cenas ir samazinājušās vai ir nepietiekami (vai nemaz nav) mainījušās ES importētā ražojuma tālākpārdošanas cenas vai turpmākās pārdošanas cenas, var sākt “absorbēšanas” pārskatīšanu, lai pārbaudītu, vai pasākums ir ietekmējis iepriekš minētās cenas. Dempinga starpības var aprēķināt atkārtoti un maksājumu var palielināt, lai ņemtu vērā šādas zemākas eksporta cenas. Iespēja veikt absorbcijas pārskatīšanas ir iekļauta AD pamatregulas 12. pantā un AS pamatregulas 19. panta 3. punktā. 2015. gadā netika sākta neviena pārskatīšana attiecībā uz maksājuma iekļaušanu cenā, un divas izmeklēšanas tika noslēgtas ar maksājuma palielinājumu. 1.3.6.Izmeklēšanas saistībā ar pasākumu apiešanu (sk. K pielikumu) AD pamatregulas 13. pantā un AS pamatregulas 23. pantā ir paredzēta iespēja atsākt izmeklēšanas, ja tiek sniegti pierādījumi par pasākumu apiešanu. 2015. gadā tika sāktas septiņas šādas izmeklēšanas. Četras izmeklēšanas saistībā ar pasākumu apiešanu tika noslēgtas, paplašinot maksājumu piemērošanu. 1.4.Tirgus aizsardzības izmeklēšanas (sk. L pielikumu) ES 2015. gadā nebija aizsardzības pasākumu. 2.AD/AS pasākumu izpilde 2.1.Pasākumu pēcpārbaude

Pēcpārbaude attiecībā uz spēkā esošajiem pasākumiem tika vērsta uz četrām galvenajām jomām: 1) lai novērstu krāpšanu; 2) lai uzraudzītu tirdzniecības plūsmas un notikumu attīstību tirgos; 3) lai uzlabotu efektivitāti ar attiecīgajiem instrumentiem; 4) lai reaģētu uz pārkāpumiem. Darbības šajās jomās ļāva Komisijai sadarbībā ar dalībvalstīm rīkoties proaktīvi, lai nodrošinātu tirdzniecības aizsardzības pasākumu pienācīgu izpildi Eiropas Savienībā. 2.2.Saistību uzraudzība (sk. M un Q pielikumu) Saistību uzraudzība veido daļu no izpildes darbībām, jo saistības ir viens no AD vai AS pasākumu veidiem. Komisija apstiprina saistības, ja tiek pierādīts, ka tās var efektīvi novērst dempinga vai subsidēšanas radīto kaitējumu. 2015. gada sākumā spēkā bija 129 saistības. 2015. gadā saistību portfelī notika šādas pārmaiņas: sešu uzņēmumu saistības tika atsauktas, jo tika konstatēti pārkāpumi vai tas, ka šo saistību uzraudzība kļūtu neiespējama; viena uzņēmuma saistību termiņš beidzās; jaunas saistības netika pieņemtas. Tādējādi 2015. gada beigās pavisam bija spēkā 122 saistības. 3.Atmaksājumi Saskaņā ar AD pamatregulas 11. panta 8. punktu un AS pamatregulas 21. panta 1. punktu importētāji var pieprasīt atmaksāt attiecīgo iekasēto maksājumu, ja tiek pierādīts, ka dempinga/subsīdiju starpība ir likvidēta vai samazināta līdz tādam līmenim, kas ir zemāks par spēkā esošo maksājumu. 2015. gadā tika iesniegti 45 jauni atmaksājumu pieprasījumi. 2015. gada beigās turpinājās deviņas atmaksājumu izmeklēšanas, kas attiecās uz 79 pieprasījumiem. 2015. gadā tika pieņemti četrpadsmit Komisijas lēmumi: trīspadsmit lēmumos tika piešķirti daļēji atmaksājumi, bet vienā lēmumā atmaksājuma pieprasījumu noraidīja. Trīs pieprasījumi tika atsaukti. 4.Tirdzniecības aizsardzības instrumentu (TAI) modernizācija Pēc tam, kad Komisija 2013. gada aprīlī pieņēma tiesību akta priekšlikumu un paziņojumu, modernizācijas priekšlikumu sāka izskatīt Padomē un Parlamentā parastajā likumdošanas procedūrā. Modernizācijas mērķis bija pielāgot tirdzniecības aizsardzības instrumentus (TAI) mūsdienu darījumdarbības realitātei. Galvenā uzmanība tika pievērsta tam, lai tiktu rasti praktiski risinājumi reālām problēmām, ar kurām minēto instrumentu izmantošanā saskaras ieinteresētās personas. Tādējādi TAI kļūtu pieejamāki un pasākumi ļautu mērķtiecīgāk reaģēt uz konkrētu negodīgu tirdzniecības praksi, ko piekopj mūsu tirdzniecības partneri. Citi svarīgi elementi ir lielāka pārredzamība, īpašas uzmanības pievēršana MVU, vienlaikus rūpējoties par interešu līdzsvaru. Parlaments 2014. gada aprīlī balsoja par normatīvo rezolūciju un tādējādi noslēdza pirmo lasījumu attiecībā uz TAI modernizācijas priekšlikumu. Tas kopš šā brīža ir izrādījis gatavību sākt trialogus. Tomēr Padome nav spējusi panākt kompromisu, neraugoties uz pūlēm, ko 2014. gada otrajā pusē jo īpaši pielika Padomes prezidentvalsts Itālija. Galvenais klupšanas akmens bija mazākā maksājuma noteikuma daļēja nepiemērošana gadījumos, kad veidojas izkropļojumi izejvielu tirgū. Galvenokārt šā jautājuma dēļ Padomē nebija vienprātības starp dalībvalstīm, kas aizstāv ražotāju intereses, un dalībvalstīm, kas aizstāv importa intereses. 2015. gadā saistībā ar tērauda krīzi Padomē atkal parādījās interese par modernizācijas priekšlikumu. Komisija nāca klajā ar jaunām idejām, lai atvieglotu vienošanos starp dalībvalstīm un ļautu Padomei sākt trialogus ar Parlamentu. 5.Valsts mēroga tirgus ekonomikas statuss (TES) Patlaban antidempinga izmeklēšanu nolūkos valsti var uzskatīt par tirgus ekonomiku, ja tā atbilst pieciem kritērijiem, kuri ir izklāstīti šim ziņojumam pievienotajā dienestu darba dokumentā. Valsts mēroga TES ir pieprasījušas sešas valstis: Ķīna, Vjetnama, Armēnija, Kazahstāna, Mongolija un Baltkrievija.

2015. gadā nenotika konsultācijas starp ES un Ķīnu, lai pārbaudītu, vai šī valsts atbilst pārējiem četriem TES kritērijiem (otrais kritērijs tika uzskatīts par izpildītu 2004. gadā). Kopš 2012. gada Ķīna nav iesaistījusies šajā procesā. Šāda neiesaistīšanās procesā ir uzskatāma par liecību, ka Ķīna sagaida, ka no 2016. gada decembra ES tiks mainīta metodoloģija, ko izmanto dempinga starpības aprēķiniem lietās, kas attiecas uz šo valsti. Komisija 2015. gadā sāka pārbaudi par sekām, ko izraisītu Protokola par Ķīnas pievienošanos PTO 15. iedaļas atsevišķu noteikumu spēkā esības termiņa beigas. Ar šo jautājumu saistīto juridisko, ekonomisko un politisko aspektu analīze turpinājās visu 2015. gadu. Balstoties uz šo analīzi, kolēģija apspriedās politikas debatēs 2016. gada janvāra sākumā, un tika nolemts par šo jautājumu uzsākt ietekmes novērtējumu un sabiedrisko apspriešanu. Komisija turpina darbu ar šīs politikas nākotnes aprisēm, ņemot vērā to, ka atsevišķi noteikumi Protokolā par Ķīnas pievienošanos PTO zaudēs spēku. Komisijas dienesti 2015. gada jūnijā Vjetnamai iesniedza novērtējuma ziņojumu par šīs valsts progresu saistībā ar TES; šajā ziņojumā piektais kritērijs tika atzīts par izpildītu. Turklāt, neraugoties uz zināmu progresu saistībā ar pārējiem kritērijiem, ziņojumā tika secināts, ka tas nav bijis pietiekams, lai varētu atzīt par izpildītu vēl kādu no atlikušajiem trim kritērijiem (pirmais kritērijs tika atzīts par izpildītu 2013. gadā). 2015. gadā tika veikta turpmāka analīze par Kazahstānas TES pieprasījumu, pamatojoties uz sniegto informāciju par notikumu attīstību tās ekonomikā. Šī analīze turpināsies 2016. gadā, jo Kazahstānas ekonomikā 2015. gada laikā notika pavērsieni, kuri tiks analizēti pašreiz noritošajā novērtējumā. 2015. gada martā Mongolija iesniedza atjauninātu informāciju par notikumu attīstību tās ekonomikā. Saņemtās informācijas analīze turpinājās 2015. gadā. Tomēr analīze netika atjaunināta, jo informācija attiecībā uz pārējiem kritērijiem nebija pilnīga. 2015. gada oktobrī Armēnija atbildēja uz jautājumiem, ko Komisija bija nosūtījusi iepriekšējā gada decembrī, lūdzot papildu informāciju un precizējumus attiecībā uz norisēm ekonomikā, lai atjauninātu TES novērtējumu. Pamatojoties uz saņemto jauno informāciju, novērtējums šajā lietā turpinājās 2015. gada pēdējā ceturksnī. Armēnija jau 2010. gadā bija izpildījusi divus kritērijus, proti, pirmo kritēriju, kā arī piekto kritēriju. Tomēr turpmāks darbs attiecībā uz Armēnijas TES pieprasījumu tika apturēts laikā no 2010. gada līdz 2014. gadam, kad valsts kā prioritāti izvirzīja sarunas ar ES par padziļinātu un visaptverošu brīvās tirdzniecības nolīgumu (DCFTA), nevis par TES. Armēnija tikai 2014. gada februārī lūdza atsākt procesu. Attiecībā uz Baltkrieviju 2015. gadā nav virzības. 6.Informatīvie un komunikācijas pasākumi/Divpusēji kontakti 6.1.Mazie un vidējie uzņēmumi (MVU) 2015. gadā MVU palīdzības dienests turpināja atbildēt uz informācijas pieprasījumiem, kas saistīti ar tirdzniecības aizsardzības instrumentiem. Šis dienests tika izveidots 2004. gadā, reaģējot uz grūtībām, ar kādām saskaras MVU, ņemot vērā to nelielo izmēru un ierobežotos resursus, risinot sarežģītos jautājumus saistībā ar tirdzniecības aizsardzības izmeklēšanu. Atbalsts, ko palīdzības dienests sniedza MVU, aptvēra konkrētus ar attiecīgo lietu saistītus jautājumus, kā arī noteikumus par antidempinga un antisubsidēšanas procedūru procesuāliem un materiāltiesiskiem aspektiem. 6.2.Divpusēji kontakti/informatīvie pasākumi – ražošanas nozare un trešās valstis TAI dienestu darba svarīga sastāvdaļa ir ES tirdzniecības aizsardzības tiesību aktu un prakses skaidrošana. Komisija 2015. gadā organizēja vienu mācību semināru amatpersonām no vairākām trešām valstīm (dalībniekiem no Indijas, Vjetnamas, Jordānijas, Tunisijas un Japānas) par tirdzniecības aizsardzības jautājumiem. Bez tam dažādi tirdzniecības aizsardzības jautājumi tika apspriesti divpusējos kontaktos ar daudzām trešām valstīm, piemēram, Ķīnu, Japānu, Austrāliju, Brazīliju, Meksiku, Turciju, ASV un Krieviju (Eirāzijas Komisija). 2015. gada gaitā tirdzniecības aizsardzības dienesti gan organizēja sanāksmes ar dažādām būtiskām ieinteresētajām organizācijām, tostarp Eiropas Biznesa konfederāciju (tostarpBusiness Europe) un noteiktām nozaru pārstāvības apvienībām, gan arī šādās sanāksmēs piedalījās. 7.Pārskatīšana tiesā – Tiesas/Vispārējās tiesas lēmumi (sk. S pielikumu) Vispārējā tiesa un Tiesa 2015. gadā pasludināja kopumā 27 spriedumus antidempinga vai antisubsidēšanas jomā. Divi Tiesas spriedumi attiecās uz apelācijām pret Vispārējās tiesas spriedumiem. 2015. gadā tika ierosinātas 20 jaunas lietas. Piecas no tām tika ierosinātas Vispārējā tiesā, bet piecpadsmit – Tiesā. Vispārējā tiesā un Tiesā 2015. gada beigās vēl neizskatīto lietu saraksts antidempinga un antisubsidēšanas jomā ir norādīts dienestu darba dokumenta S pielikumā. 8.Pasākumi Pasaules Tirdzniecības organizācijas (PTO) ietvaros 8.1.Strīdu izšķiršana antidempinga, antisubsidēšanas un tirgus aizsardzības jomā PTO nosaka stingru procedūru strīdu izšķiršanai starp PTO dalībniekiem PTO nolīgumu piemērošanā.